vel blåst februar gir lavere strømpriser

**(Kristiansand, 1. mars 2016) Mildvær, mye vann i magasinene og høy produksjon av vindkraft gjorde at strømprisen falt kraftig i februar.**

Engrosprisen for strøm på Sørlandet endte på rekordlave 18,3 øre per kilowattime, ned hele 25 prosent fra januar.

- Årets februarpris var omtrent halvparten av hva den har vært i februar de siste 15 årene. Vi må helt tilbake til 2002 for å finne lavere priser for årets andre måned, sier Andreas Myhre, direktør kraftforvaltning i LOS Energy.

I motsetning til i januar, var det i februar ingen perioder med sprengkulde. Dermed holdt prisen seg historisk lav. Vannmagasinene i Sør-Norge har høy fyllingsgrad, noe som gir forventninger om vedvarende og lave priser fremover.

**Sol og lave temperaturer**

Meteorologene varsler nå en periode med færre lavtrykk i Skandinavia. Det betyr mye sol, men også lavere temperaturer, spesielt på nattestid.

- Dette setter fart i etterspørselen etter strøm til oppvarming. Dermed vil vi neppe se et ytterligere prisfall med det aller første. Markedet tror strømprisen i mars blir identisk med februar, men at prisen – som vanlig – faller ytterligere fram mot sommeren. Markedsprognosene tilsier at strømåret 2016 blir enda billigere enn det rekordbillige 2015, sier Myhre.

**Overraskelse fra Russland**

Kraftprisene i Norden påvirkes av kraftprisene i resten av Europa, som igjen er påvirket av globale energipriser på kull, gass og olje. Februar bød på en historisk begivenhet i verdens energimarkeder da Russland inngikk en avtale med OPEC om å fryse oljeproduksjonen på dagens nivå. Avtalen gav imidlertid ingen respons i markedet, fordi aktørene i avtalen allerede har rekordhøy produksjon.

- At Russland kan samarbeide med OPEC, er likevel noe banebrytende nytt i energimarkedene. Endringer i oljeprisen har erfaringsmessig også påvirket prisen for kull og gass, som igjen har stor innflytelse på kraftprisene. Om Putin kommer til å fortsette samarbeidet med OPEC for å få opp oljeprisen, gjenstår å se. Uansett er Russland etablert som en klam hånd over strømprisen vår, sier Myhre.

**Om LOS Energy:**

* LOS Energy jobber i alle nordiske land. Med rundt 60.000 strømleveranser er LOS Energy største leverandør i det norske bedriftsmarkedet.
* LOS Energy selger årlig ca. 8 TWh strøm til bedrifter og offentlig sektor, (årsforbruk til ca. 500.000 husstander).
* Siden 2007 har LOS Energy hatt en Nordisk portefølje i vekst. Kjernevirksomheten vår er å selge, forvalte og identifisere energiløsninger tilpasset kundens behov.
* LOS Energy er en enhet under LOS AS som utelukkende jobber med bedriftsmarkedet.
* LOS AS er et heleid datterselskap av Agder Energi AS.
* Hovedkontoret ligger i Kristiansand med regionskontorer i Arendal og Lysaker utenfor Oslo.